CELEX: 62018CN0576
Language: el
Date: 2018-09-12 00:00:00
Title: Υπόθεση C-576/18: Προσφυγή της 12ης Σεπτεμβρίου 2018 — Ευρωπαϊκή Επιτροπή κατά Ιταλικής Δημοκρατίας

5.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/24
            
         
      Προσφυγή της 12ης Σεπτεμβρίου 2018 — Ευρωπαϊκή Επιτροπή κατά Ιταλικής Δημοκρατίας
      (Υπόθεση C-576/18)
      (2018/C 399/33)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: B. Stromsky, D. Recchia)
      
         Καθής: Ιταλική Δημοκρατία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να αναγνωρίσει ότι η Ιταλική Δημοκρατία, μη έχοντας λάβει όλα τα αναγκαία μέτρα για τη συμμόρφωσή της προς την απόφαση του Δικαστηρίου της 29ης Μαρτίου 2012 στην υπόθεση C-243/10, όσον αφορά την ανάκτηση, εις βάρος των αποδεκτών, των ενισχύσεων που κρίθηκαν παράνομες και ασύμβατες με την κοινή αγορά κατά την έννοια της αποφάσεως 2008/854/ΕΚ (1),, της 2ας Ιουλίου 2008, παρέβη τις υποχρεώσεις που υπέχει από την εν λόγω απόφαση και από το άρθρο 260 ΣΛΕΕ·
               
            
                  —
               
               
                  να υποχρεώσει την Ιταλική Δημοκρατία να καταβάλει στην Επιτροπή ένα κατ’ αποκοπή ποσό του οποίου το ύψος αποτελεί το γινόμενο του πολλαπλασιασμού ενός ημερήσιου ποσού ίσου προς 13 892 ευρώ επί τον αριθμό των ημερών συνεχίσεως της παραβάσεως, με κατώτατο όριο το ποσό των 8 715 000,00 ευρώ, από την ημέρα εκδόσεως της αποφάσεως στην υπόθεση C-243/10 μέχρι την ημερομηνία εκδόσεως της αποφάσεως στην παρούσα υπόθεση·
               
            
                  —
               
               
                  να υποχρεώσει την Ιταλική Δημοκρατία να καταβάλει στην Επιτροπή σε εξαμηνιαία βάση, η οποία θα καθοριστεί από την Επιτροπή από το εξάμηνο που θα ακολουθήσει την ημερομηνία εκδόσεως της αποφάσεως στην παρούσα υπόθεση, χρηματική ποινή ίση προς 126 840 ευρώ ανά ημέρα·
               
            
                  —
               
               
                  να καταδικάσει την Ιταλική Δημοκρατία στα δικαστικά έξοδα.
               
            
         Ισχυρισμοί και κύρια επιχειρήματα
      
      Με την απόφαση 2008/854/ΕΚ, της 2ας Ιουλίου 2008, σχετικά με το καθεστώς ενισχύσεων υπέρ του ξενοδοχειακού τομέα της Σαρδηνίας (περιφερειακός νόμος αριθ. 9 του 1998 — καταχρηστική χορήγηση της ενίσχυσης N 272/98), η οποία δημοσιεύθηκε στην ΕΕ L 302 της 13ης Νοεμβρίου 2008, η Επιτροπή κήρυξε παράνομες και ασύμβατες με την εσωτερική αγορά τις επίμαχες κρατικές ενισχύσεις που είχε χορηγήσει η Ιταλική Δημοκρατία, και διέταξε την ανάκτησή τους.
      Με την απόφαση της 29ης Μαρτίου 2012 στην υπόθεση C-243/10, Επιτροπή κατά Ιταλίας, το Δικαστήριο αναγνώρισε ότι η Ιταλία παρέβη τις υποχρεώσεις της από την ως άνω απόφαση της Επιτροπής, μη έχοντας λάβει, εντός της ταχθείσας προθεσμίας, όλα τα αναγκαία μέτρα ώστε να ανακτήσει από τους αποδέκτες τις ενισχύσεις που είχαν χορηγηθεί δυνάμει του καθεστώτος ενισχύσεων που ανέφερε η εν λόγω απόφαση της Επιτροπής.
      Μολονότι έχουν παρέλθει άνω των έξι ετών από την εν λόγω απόφαση του Δικαστηρίου και παρά το γεγονός ότι η Επιτροπή έχει πολλές φορές οχλήσει προς τούτο την Ιταλική Κυβέρνηση, μεγάλο μέρος των επίμαχων ενισχύσεων δεν έχει ακόμη ανακτηθεί. Τα επιχειρήματα που προβάλλει συναφώς η Ιταλική Κυβέρνηση, ιδίως όσον αφορά τις εκκρεμείς εθνικές δίκες, δεν αποτελούν θεμιτούς δικαιολογητικούς λόγους όσον αφορά την εν λόγω παράβαση. Επομένως, κατά την ημερομηνία ασκήσεως της παρούσας προσφυγής, η Ιταλία δεν έχει ακόμη ανακτήσει το σύνολο των ενισχύσεων, οπότε δεν έχει συμμορφωθεί πλήρως με την απόφαση του Δικαστηρίου στην υπόθεση C-243/10.
      Κατά συνέπεια, η Επιτροπή ζητεί από το Δικαστήριο να αναγνωρίσει ότι η Ιταλική Δημοκρατία παρέβη το άρθρο 260 ΣΛΕΕ και να την καταδικάσει στην καταβολή κατ’ αποκοπή ποσού και χρηματικής ποινής σε εξαμηνιαία βάση μέχρι την πλήρη εκτέλεση της αποφάσεως του Δικαστηρίου στην υπόθεση C-243/10.
      
         (1)  Απόφαση της Επιτροπής, της 2ας Ιουλίου 2008, σχετικά με το καθεστώς ενισχύσεων «περιφερειακός νόμος αριθ. 9 του 1998 — καταχρηστική χορήγηση της ενίσχυσης N 272/98» C 1/04 (πρώην NN 158/03 και CP 15/03) (ΕΕ 2008, L 302, σ. 9).